b"\n_START_ARTICLE_\nAnt\xc3\xb3n Losada Trabada\n_START_SECTION_\nTraject\xc3\xb2ria professional\n_START_PARAGRAPH_\nDoctor en Dret per la Universitat de Santiago de Compostel\xc2\xb7la, la tesi del qual es centra en l'impacte de la pol\xc3\xadtica pesquera en la consolidaci\xc3\xb3 institucional de l'autonomia, i professor titular de Ci\xc3\xa8ncia i Pol\xc3\xadtica del departament de Sociologia i Ci\xc3\xa8ncia Pol\xc3\xadtica de la mateixa universitat des de 1998. T\xc3\xa9 un m\xc3\xa0ster en gesti\xc3\xb3 p\xc3\xbablica per la Universitat Aut\xc3\xb2noma de Barcelona. _NEWLINE_La seva figura p\xc3\xbablica \xc3\xa9s coneguda, no obstant, gr\xc3\xa0cies a les seves tasques en l'\xc3\xa0mbit period\xc3\xadstic, participant en diversos debats radiof\xc3\xb2nics de la Cadena SER i escrivint articles al diari electr\xc3\xb2nic Xornal.com, a La Opini\xc3\xb3n i a El Peri\xc3\xb3dico de Catalunya. A mitjans dels anys noranta va assolir el seu c\xc3\xa0rrec de responsabilitat m\xc3\xa9s alt, ocupant la direcci\xc3\xb3 de Radiovoz a Madrid. Tamb\xc3\xa9 ha col\xc2\xb7laborat en diversos programes de r\xc3\xa0dio i televisi\xc3\xb3, entre els quals destaquen programes humor\xc3\xadstics com Unha de romanos i A familia Mudanza de Televisi\xc3\xb3n de Galicia, la s\xc3\xa8rie Compostel\xc3\xa1ns, dirigida per Xos\xc3\xa9 Manuel Pereiro, i fou presentador del programa Bule Bule, dirigit per Ant\xc3\xb3n Reixa. _NEWLINE_Tamb\xc3\xa9 va compondre lletres per can\xc3\xa7ons de Siniestro Total i Os Resentidos, aix\xc3\xad com una obra de teatre, Qu\xc3\xa9 \xc3\xa9 das dependentas dos grandes almac\xc3\xa9ns \xc3\xb3 faceren os cincuenta?, per a la companyia P\xc3\xadfano.\n_START_SECTION_\nCarrera pol\xc3\xadtica\n_START_PARAGRAPH_\nEl seu primer contacte amb la pol\xc3\xadtica es va produir mentre estudiava a la Universitat de Santiago de Compostel\xc2\xb7la, on fou membre dels Comit\xc3\xa9s Abertos de Faculdade. A principis dels anys noranta va desenvolupar les tasques d'assessor puntual del conseller de Pesca, el popular Henrique L\xc3\xb3pez Veiga. A principis del segle XXI va retornar al bloc nacionalista i, amb l'ascens d'Anxo Quintana com a portaveu del BNG, es va convertir en militant del partit i comen\xc3\xa7\xc3\xa0 a treballar amb ell en tasques d'assessoria i comunicaci\xc3\xb3 pol\xc3\xadtica._NEWLINE_El 2005 va ser nomenat secretari general de Vicepresid\xc3\xa8ncia i de Relacions Institucionals, col\xc2\xb7locant-se com a m\xc3\xa0 dreta de Quintana en l'organigrama de la Xunta de Galicia. En aquell c\xc3\xa0rrec la tensi\xc3\xb3 amb els mitjans de comunicaci\xc3\xb3 van ser freq\xc3\xbcents, veient-se implicat en diverses pol\xc3\xa8miques. El 6 de setembre de 2007 va dimitir per raons personals. Tot i aix\xc3\xad, diversos mitjans van exposar que havia estat una destituci\xc3\xb3 encoberta, relacionant aquest cessament amb el tractament de la informaci\xc3\xb3 pol\xc3\xadtica la  TVG."